ROZHODNUTIE KOMISIE
zo 14. mája 2009,
ktoré sa týka uvedenia biocídnych výrobkov obsahujúcich temefos na trh na základné použitie na francúzskych zámorských departementoch
[oznámené pod číslom K(2009) 3744]
(Iba francúzske znenie je autentické)
(2009/395/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (1), a najmä na jeho článok 5 ods. 3,
keďže:
(1)
V článku 16 ods. 2 prvom pododseku smernice Európskeho parlamentu a Rady 98/8/ES (2) (ďalej len „smernica“) sa ustanovuje, že Komisia začne desaťročný pracovný program na systematické preskúmanie všetkých aktívnych látok, ktoré sú už na trhu k 14. máju 2000 (ďalej len „program previerok“).
(2)
Temefos bol identifikovaný ako aktívna látka biocídnych výrobkov na účely iné, ako sú účely uvedené v článku 2 ods. 2 písm. c) a písm. d) smernice 98/8/ES, dostupná na trhu pred 14. májom 2000. V rámci predpísanej lehoty nebola predložená žiadna dokumentácia, aby sa temefos zahrnul do prílohy I, IA alebo IB k smernici.
(3)
V súlade s článkom 4 ods. 2 prvým pododsekom nariadenia Komisie (ES) č. 2032/2003 (3) mali členské štáty povinnosť zrušiť existujúce povolenia alebo registrácie biocídnych výrobkov obsahujúcich temefos s účinnosťou od 1. septembra 2006. Podľa článku 4 ods. 1 nariadenia (ES) č. 1451/2007 (ďalej len „nariadenie“) sa biocídne výrobky obsahujúce temefos na trh už neuvádzajú.
(4)
V článku 5 nariadenia sa ustanovujú podmienky, za ktorých môžu členské štáty požiadať Komisiu o výnimku z ustanovenia článku 4 ods. 1 nariadenia a podmienky na udelenie takejto výnimky.
(5)
Rozhodnutím 2007/226/ES (4) udelila Komisia takúto výnimku na biocídne výrobky obsahujúce temefos používané na hubenie komárov vektorov vo francúzskych zámorských departementoch. Táto výnimka sa udelila do 14. mája 2009.
(6)
Francúzsko predložilo Komisii žiadosť o predĺženie tejto výnimky do 14. mája 2010, spolu s informáciami preukazujúcimi potrebu ďalšieho používania temefosu. Komisia zverejnila elektronickými prostriedkami žiadosť Francúzska 13. februára 2009. Počas 60-dňovej lehoty verejnej konzultácie nikto proti tejto žiadosti nevyjadril námietky.
(7)
Vzhľadom na rozsah ohnísk chorôb, ktoré prenášajú komáre vo francúzskych zámorských departementoch, je vhodné povoliť naďalej používať temefos v situáciách, kde nie je ošetrovanie inými látkami alebo biocídnymi výrobkami účinné. Ďalšie predĺženie lehoty na stiahnutie tejto látky sa preto zdá byť potrebné na to, aby sa umožnilo jej nahradenie inými vhodnými látkami,
PRIJALA TOTO ROZHODNUTIE:
Článok 1
Odchylne od článku 4 ods. 1 nariadenia (ES) č. 1451/2007 môže Francúzsko povoliť uvádzanie biocídnych výrobkov obsahujúcich temefos (ES č. 222-191-1, CAS č. 3383-96-8) na trh na hubenie komárov vektorov vo francúzskych zámorských departementoch do 14. mája 2010.
Článok 2
1. Pri povolení uvádzať biocídne výrobky obsahujúce temefos na trh v súlade s článkom 1 musí Francúzsko zaistiť, aby sa dodržali tieto podmienky:
a)
ďalšie používanie je možné len pod podmienkou, že biocídne výrobky obsahujúce temefos sú schválené na účely zamýšľaného základného použitia;
b)
ďalšie používanie je prijateľné len do tej miery, pokiaľ nemá žiadne škodlivé účinky na zdravie ľudí alebo zvierat alebo žiadny neprijateľný vplyv na životné prostredie;
c)
pri udelení povolenia sa prijmú všetky vhodné opatrenia na zníženie rizika;
d)
takéto biocídne výrobky, ktoré zostali na trhu po 1. septembri 2006, sa znova označia tak, aby spĺňali podmienky obmedzeného používania;
e)
v prípade potreby držitelia povolenia alebo Francúzsko hľadajú alternatívne výrobky na takéto použitie.
2. Francúzsko informuje Komisiu najneskôr 14. mája 2010 o uplatňovaní odseku 1, a najmä o krokoch, ktoré sa vykonali podľa písmena e) daného odseku.
Článok 3
Toto rozhodnutie je určené Francúzskej republike.
V Bruseli 14. mája 2009